畫竹歌
作者：白居易
朝代：唐

paragraphs: 植物之中竹難寫，故今雖畫無似者。
蕭郎下筆獨逼真，丹青以來唯一人。
人畫竹身肥擁腫，蕭畫莖瘦節節竦。
人畫竹梢死羸垂，蕭畫枝活葉葉動。
不根而生從意生，不筍而成由筆成。
野塘水邊碕岸側，森森兩叢十五莖。
嬋娟不失筠粉態，蕭颯盡得風煙情。
舉頭忽看不似畫，低耳靜聽疑有聲。
西叢七莖勁而健，省向天竺寺前石上見。
東叢八莖疎且寒，憶曾湘妃廟裏雨中看。
幽姿遠思少人別，與君相顧空長歎。
蕭郎蕭郎老可惜，手顫眼昏頭雪色。
自言便是絕筆時，從今此竹尤難得。